37. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ.3392/100 της 18/18 Μαΐου 1977 (ΦΕΚ Β΄ 456) Περί εκδόσεως θεωρημένων αποδείξεων επί λιανικής πωλήσεως ειδών πολυτελείας υποκειμένων στον πρόσθετο φόρο καταναλώσεως. Έχοντας υπόψη: 1)Τις διατάξεις της περιπτ. ιγ΄ του άρθρ. 49 του Π.Δ. 99/1977 «περί Κώδικος Φορολογικών Στοιχείων», ως τούτο ισχύει και β)Την ανάγκη σωστής παρακολουθήσεως των λιανικώς πωλουμένων και υποκειμένων στον πρόσθετο φόρο καταναλώσεως των ειδών πολυτελείας που διαλαμβάνονται στην από 18.5.1977 Πράξη Νομοθετικού Περιεχομένου του Προέδρου της Δημοκρατίας, αποφασίζουμε: 1.Από τις 19 Μαΐου 1977 και εφεξής όλοι οι επιτηδευματίες οι υπόχρεοι ή μη στην τήρηση βιβλίων οποιασδήποτε κατηγορίας υποχρεούνται επί λιανικής πωλήσεως ειδών υποκειμένων στον πρόσθετο φόρο καταναλώσεως της ανωτέρω Πράξεως να εκδίδουν αριθμημένη και θεωρημένη, ατελώς, από τον Οικονομικό Έφορο διπλότυπη απόδειξη, περιέχουσα το ονοματεπώνυμο ή την επωνυμία, το επάγγελμα και τη διεύθυνση του εκδότη, το πωλούμενο είδος, την ποσότητα, την τιμή και το αντίτιμο αυτού, το ποσοστό του φόρου και το ποσό του φόρου που αναλογεί στη συνολική αξία όλων των ειδών κάθε πωλήσεως. Το ένα αντίτυπο της αποδείξεως αυτής παραδίδεται στον αγοραστή και το άλλο παραμένει στο στέλεχος και διαφυλάσσεται από τον πωλητή επιτηδευματία. 2.Κατ’ εξαίρεση μέχρι και στις 31 Μαΐου 1977 επιτρέπεται η έκδοση απ’ όλους τους επιτηδευματίες αθεώρητων αποδείξεων και επί λιανικής πωλήσεως των υποκειμένων στον πρόσθετο φόρο καταναλώσεως ειδών. 3.Τα ακαθάριστα έσοδα από λιανικές πωλήσεις ειδών πολυτελείας υποκειμένων στον πρόσθετο φόρο καταναλώσεως καταχωρίζονται στα βιβλία των επιτηδευματιών δεύτερης κατηγορίας και άνω διακεκριμένα των λοιπών εσόδων. 